M. Pill (1940) kirjutas Soome sortide kohta järgmist: "Kuigi Soome rukkisortide orase mahl on lahustunud aine poolest meie sortide omast märksa rikkam, on Soome rukkisordid talve käes kõvasti kannatanud ja halvasti talvitunud". Eestis oli ja on tihti lumeta talvesid ning Soome  sordid hukkusid. Soomes aretati rukist Tammistos (1972. aastast Tuusulas) ja Jokioises. Pärast aretus­ ja seemnekasvatusfirma Hankkija pankrotti asutati 1994. aastal Boreal Kasvinjalostus ja rukki aretus koondus Jokioisesse. Tuntumad Soome rukkisordid on lisaks eelpool nimetatutele 'Visa', 'Voima', 'Hankkijan Jussi', 'Anna', 'Kartano', 'Akusti' ja 'Riihi'. Aretustöö algaastatel kasutati lähtematerjalina kohalikke maasorte ja hangiti rukkiproove naabermaadest. Rukki aretus ei katkenud Soomes ka sõja ajal  (Sukupolvien...2004).